แบงก์ชาติสอบเข้มสินเชื่อเอสเอ็มอีแบงก์
ธปท.เข้าสอบคุณภาพการปล่อยกู้เอสเอ็มอีแบงก์ ให้ทำตามกิจการที่ดีคาดเสร็จไตรมาส 3 ปีนี้
16 ส.ค. 2559

ธปท.เข้าสอบคุณภาพการปล่อยกู้เอสเอ็มอีแบงก์ ให้ทำตามกิจการที่ดีคาดเสร็จไตรมาส 3 ปีนี้
นายรณดล นุ่มนนท์ ผู้ช่วยผู้ว่าการสายกำกับสถาบันการเงิน ธนาคารแห่งประเทศไทย (ธปท.) เปิดเผยว่า ขณะนี้ ธปท.อยู่ระหว่างเข้าตรวจสอบธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เป็นการเข้าตรวจสอบกิจการภายใน ซึ่งแตกต่างจากการตรวจสอบงบการเงินที่ทำทุกไตรมาส เพื่อให้แน่ใจว่าเอสเอ็มอีแบงก์ดำเนินงานตามกิจการที่ดีหรือไม่ โดยจะดูทั้งคุณภาพหนี้และกระบวนการปล่อยกู้
ทั้งนี้ ในปี 2558 ธปท.ได้กำชับเอสเอ็มอีแบงก์เรื่องกระบวนการให้กู้ไปบ้างแล้ว ทั้งกระบวนการปล่อยกู้ให้เป็นมาตรฐานที่ดี ตั้งแต่ขั้นตอนการให้กู้ที่ต้องดูความสามารถในการชำระหนี้ของลูกหนี้เป็นสำคัญ และขั้นตอนการพิจารณาให้กู้ที่มีขั้นตอนเขียนไว้ในระเบียบของธนาคารอย่างไร ธนาคารก็ต้องทำเช่นนั้น
“แต่ทั้งหมดที่ว่ามานั้นเป็นการปล่อยกู้ที่เกิดขึ้นมาก่อนหน้านี้นานแล้ว ซึ่งเราก็หวังว่าเมื่อเคยสั่งการไปแล้วก็จะไม่เกิดขึ้นอีก ส่วนในปีนี้จะเกิดขึ้นอีกหรือไม่นั้นยังอยู่ระหว่างตรวจสอบ” นายรณดล กล่าว
สำหรับปีนี้ ธปท.อยู่ระหว่างการตรวจสอบภาคสนามที่คาดว่าจะเสร็จไตรมาส 3 ส่วนจะให้คำแนะนำหรือกำชับอะไรหรือไม่นั้น ต้องดูรายงานการตรวจสอบก่อน โดยจะมีการดูแฟ้มสินเชื่อ กระบวนให้สินเชื่อแบบออนไซด์ ไม่ได้ดูแค่งบการเงินเหมือนกับการติดตามฐานะการเงินตามปกติ